KOMISIJOS REGLAMENTAS (EB) Nr. 110/2006
2006 m. sausio 23 d.
dėl pereinamojo laikotarpio priemonių, taikomų alyvuogių aliejaus iš Bendrijos į trečiąsias šalis eksporto licencijoms
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 2004 m. balandžio 29 d. Tarybos reglamentą (EB) Nr. 865/2004 dėl bendro alyvuogių aliejaus ir valgomųjų alyvuogių rinkos organizavimo ir iš dalies keičiantį Reglamentą (EEB) Nr. 827/68 (1), ypač į jo 24 straipsnio 2 dalį,
kadangi:
(1)
2005 m. rugpjūčio 16 d. Komisijos reglamentu (EB) Nr. 1345/2005, nustatančiu išsamias importo licencijų sistemos taikymo alyvuogių aliejui taisykles (2), nuo 2005 m. lapkričio 1 d. buvo panaikintas 1995 m. spalio 30 d. Komisijos reglamentas (EB) Nr. 2543/95, nustatantis specialias išsamias eksporto licencijų sistemos taikymo alyvų aliejui taisykles (3).
(2)
Kai kurios pagal Reglamentą (EB) Nr. 2543/95 išduotos licencijos, galiojančios ilgiau nei iki 2005 m. lapkričio dienos, buvo visai arba iš dalies nepanaudotos. Reikėtų laikytis su šiomis licencijomis susijusių įsipareigojimų, kad nebūtų prarasta jomis suteikiama garantija. Kadangi nebeliko šių įsipareigojimų objekto, reikėtų leisti jas panaikinti ir atšaukti teikiamas garantijas.
(3)
Šiame reglamente numatytos priemonės atitinka Alyvuogių aliejaus ir valgomųjų alyvuogių vadybos komiteto nuomonę,
PRIĖMĖ ŠĮ REGLAMENTĄ:
1 straipsnis
Pagal Reglamentą (EB) Nr. 2543/95 išduotose eksporto licencijose sudarytos garantijos atšaukiamos paprašius suinteresuotiems asmenims su sąlyga, kad:
-
jų galiojimas nesibaigė 2005 m. lapkričio 1 d.,
-
iki šios datos jos buvo panaudotos tik iš dalies arba visai nepanaudotos.
2 straipsnis
Šis reglamentas įsigalioja trečią dieną po jo paskelbimo Europos Sąjungos oficialiajame leidinyje.
Jis taikomas nuo 2005 m. lapkričio 1 d.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2006 m. sausio 23 d.